МАЪЛУМОТНОМА
оид ба натиҷаҳои тафтиши фаъолияти молиявию хоҷагии Дастгоҳи марказии Вазорати энергетика ва захираҳои оби Ҷумҳурии Тоҷикистон
Мувофиқи Нақшаи чорабиниҳои дохилиидоравии Вазорат оид ба муқовимат бо коррупсия ва таъмини шаффофияти фаъолияти молиявӣ, ба диққати шаҳрвандон ва воситаҳои ахбори омма расонида мешавад, ки аз ҷониби Агентии назорати давлатии молиявӣ ва мубориза бо коррупсияи Ҷумҳурии Тоҷикистон тафтиши фарогири фаъолияти молиявию хоҷагии Вазорат барои давраи аз 1 майи соли 2024 то 31 марти соли 2026 гузаронида шуд.
Тафтишот ва аудити муштарак нишон дод, ки роҳбарият ва масъулони молиявии Вазорат дар давраи ҳисоботӣ истифодаи мақсадноки маблағҳои буҷетӣ ва грантиро таъмин намуда, низоми ҳисоббаробаркунии ғайринақдиро пурра ҷорӣ кардаанд.
Нишондиҳандаҳои асосии фаъолият ва натиҷаҳои тафтиш аз рӯи самтҳо ба таври зерин умумият дода мешаванд:
1. Натиҷаҳои соҳавӣ дар соли 2025
· Истеҳсоли энергияи барқ: Дар ҷумҳурӣ 23 млрд 982,6 млн кВт/соат барқ истеҳсол карда шуд, ки нисбат ба соли 2024 1 554,9 млн кВт/соат (6,5%) зиёд мебошад.
· Содироти барқ: Ҳаҷми содирот ба 3 млрд 58,3 млн кВт/соат (яъне 921,1 млн сомонӣ) баробар гардид, ки нисбат ба дурнамо 31,9% афзоиш ёфтааст. Барқ асосан ба Афғонистон (1 млрд 760,3 млн кВт/соат), Ӯзбекистон (1 млрд 286,5 млн кВт/соат) ва Қирғизистон (11,5 млн кВт/соат) содирот шудааст.
· Талафот: Талафоти умумии барқ дар система ба 15% баробар шуда, нисбат ба соли 2024 3,6% кам карда шуд.
· Истеҳсоли нафту газ: Истихроҷи нафт 18 546,5 тонна (15% зиёд нисбат ба соли 2024) ва гази табиӣ 247,3 ҳазор м³-ро ташкил дод.

2. Иҷрои сметаи хароҷот ва маблағгузорӣ
Маблағгузории Вазорат пурра тавассути Сарраёсати хазинадории марказии Вазорати молия ба таври ғайринақдӣ иҷро шудааст.
· Дар соли 2024: Иҷрои сметаи хароҷот 5 047,0 ҳазор сомонӣ ё 94,3%-и нақшаи аниқшударо ташкил дод.
· Дар соли 2025: Хароҷоти воқеӣ ба 5 955,0 ҳазор сомонӣ баробар гардид, ки 96,4%-и нақшаро ташкил медиҳад.
· Семоҳаи аввали соли 2026: Иҷрои смета дар ҳаҷми 1 273,0 ҳазор сомонӣ (60%-и нақша) таъмин карда шуд.

3. Натиҷаҳои тафтиши маблағҳои грантӣ ва лоиҳаҳо
Дар доираи «Лоиҳаи сармоягузорӣ ба бахши обтаъминкунӣ ва беҳдошти Тоҷикистон» (Қисмати 1 ва 3), ки маблағи умумии таҳти уҳдадории Вазорат 3,5 млн доллари ИМА-ро ташкил медиҳад, аз огози лоиҳа то 31 марти соли 2026 408,49 ҳазор доллар (11,7%) аз худ карда шудааст. Боқии маблағҳои азхуднашуда 3 091,5 ҳазор долларро ташкил медиҳад, ки сабаби асосии ба таъхир афтидани он бозбинии ҳуҷҷатҳо бинобар таъсиси Кумитаи хоҷагии манзилию коммуналӣ мебошад.
4. Камбудиҳои ошкоршуда ва бартарафсозии онҳо
Дар рафти тафтишоти Агентӣ баъзе камбудиҳои техникию молиявӣ ошкор карда шуданд, ки маблағҳои онҳо дар рафти сарҳисоб пурра ба буҷет ва суратҳисобҳо барқарор карда шуданд:
· Ҷубронпулиҳои беасос: Хилофи моддаи 91 Кодекси меҳнат, ба 3 нафар корманд, ки аз рухсатӣ бозхонд шуда буданд, барвақт пардохти пулӣ иҷро шуда буд, ки маблағи умумии 9 866,94 сомонӣ пурра барқарор карда шуд.
· Хароҷоти сафари хизматӣ: Дар доираи маблағҳои грантӣ барои сафар ба шаҳри Вена (Австрия) 1 523,31 сомонӣ хароҷоти шабонарӯзии зиёдатӣ ошкор ва барқарор карда шуд.
· Таҷҳизоти техникӣ (Лоиҳаи грантӣ): Аз ҷониби пудратчӣ ҶДММ «Сорбон-2003» бар ивази моноблокҳои дорои хотираи 1024 ГБ, моноблокҳои хотирааш 512 ГБ таъмин карда шуда буд. Фарқияти нархи умумии 6 адад моноблок ба маблағи 6 180,0 сомонӣ зарари молиявӣ ҳисоб гардида, бо рамзи 62 пурра қайд ва барқарор карда шуд.

 ХУЛОСА
Тафтишот собит намуд, ки дар Вазорат холатҳои конуншиканӣ ва номутобиқатӣ ба талаботи моддаи 22 Қонуни ҶТ «Дар бораи муқовимат бо коррупсия» (аз ҷумла хешовандӣ ва тобеияти бевосита) мавҷуд нест. Низоми баҳисобгирии муҳосибӣ ба қонунгузорӣ ҷавобгӯ мебошад. Қарздориҳо аз ҳисоби музди меҳнат мавҷуд нест. Ба роҳбарияти муҳосибат супориш дода шуд, ки санадҳои муқоисавиро бо ширкатҳои дебитору кредитор (ба монанди «Шабакаҳои тақсимоти барқ», «Амонатбонк» ва ғайра) сари вақт ба низом дароранд.


